Drie sterf in botsing op PTA-snelwegFoto: Netstar Traffic / Twitter Drie mense is Dinsdagoggend dood en twee kritiek beseer nadat drie voertuie op die N4-snelweg in Pretoria gebots het. Santi Steinmann, woordvoerder van Netcare 911, het gesê die ongeluk het naby die Solomon Mahlangu (Hans Strijdom)-afrit in die ooste van die stad plaasgevind. Foto: Netcare 911 / Twitter “ŉ Minibustaxi en twee ander voertuie was in die botsing betrokke,” het Steinmann gesê. “Die taxi het omgekeer en op sy kant tot stilstand gekom. Een van die voertuie het bo-op die ander voertuig tot stilstand gekom.” Drie mense was reeds dood toe paramedici by die toneel opgedaag het. “Een van die mense wat kritiek beseer is, is steeds in die voertuig se wrak vasgepen. Paramedici behandel die pasiënt terwyl die brandweer die persoon uit die wrak sny,” het Steinmann bygevoeg. Die ander persoon wat beseer is, is na ŉ nabygeleë hospitaal geneem vir verdere behandeling. Verkeer in die omgewing word erg vertraag. Die oorsaak van die ongeluk is nog nie bekend nie, en word ondersoek.